Amerikaanse hoërskooldiploma – ons keuse vir matriek | oolfant.com: tuisskool in Afrikaans
Home » Kyk so na die webinaar oor taalwerk » Artikels » Matriek vir tuisskolers » Amerikaanse hoërskooldiploma – ons keuse vir matriek
Amerikaanse hoërskooldiploma – ons keuse vir matriek
Ons keuse vir matriek? ŉ Amerikaanse hoërskooldiploma
Toe dit tyd raak dat die Wenhold gesin van Vanderbijlpark in Gauteng besluit watter matriekroete hulle in tuisonderrig gaan volg, was daar twee dinge wat vir hulle belangrik was:
Die matriek moes dit vir hulle kinders moontlik maak om universiteit toe te gaan en te kan inskryf vir die meer kompeterende studierigtings
Die matriek moes ter wille van Edric, hulle oudste, wat ŉ kranige hoogspringer is, aan die vereistes van die National Collegiate Athletic Association voldoen, sodat hy amptelik aan sy sport kon deelneem.
Ma Annerine is self ŉ uitstekende sportvrou en het Suid-Afrika in baanfietsry verteenwoordig. Haar man Otto was haar bestuurder en werktuigkundige. Annerine is steeds betrokke in die sport. Sy was juis vroeër in Augustus as die spanbestuurder van SA se Junior Baanfietsryspan na Frankfurt in Duitsland.
Verder rig sy ook hoogspring af. Wat dalk verklaar waarom Edric tans in die tweede posisie op die internasionale ranglys vir sy ouderdom lê.
Edric se jonger sussie, Anri is ŉ swemmertjie wat nou met ernstiger galas wil begin. En Daniël is die tegnologiekenner en -liefhebber in die gesin.
Siende dat Annerine amper 20 jaar se projek- en omgewingsbestuur asook besigheidsoptimiseringsondervinding agter die blad het, het sy begin navorsing doen oor die matriekmoontlikhede.
Na baie lees en baie dink, volg die Wenholds nou ŉ roete wat hulle kinders in staat sal stel om ŉ Amerikaanse Diploma verwerf. Dit beteken wel dat mens die eksamens in Engels aflê.
Sy was so gaaf om vir my 10 vrae hieroor te antwoord sodat ek dit met almal kan deel.
1. Hoe lank tuisskool jy al en hoe oud is jou kinders?
Ons tuisskool al sedert 2013, en is geseënd met drie kinders. Ons jongste seun het nou net 11 geword; ons middelste is ŉ dogter van amper 13, en ons oudste is ŉ seun van 16.
2. As ŉ Afrikaanssprekende tuisskoolgesin het julle besluit om ŉ Amerikaanse hoërskooldiploma as ŉ matriekroete te volg. Jy het deeglik navorsing hieroor gedoen. Kan jy dalk kortliks vir ons sê hoekom dit julle keuse is?
Die Diploma is buigbaar, bied ŉ goeie hoërvlakonderrigfondasie en verskeie ontwikkelingsgeleenthede. Die roete ondersteun ons visie vir ons gesin, en bied ons kinders die geleentheid om tyd vir hul belangstellings, mekaar, ons gesin en ons gemeenskap te hê. Ja, dit is moontlik… selfs op hoërskoolvlak!
Ons het gesien hoeveel Suid-Afrikaanse families die voordele van tuisonderrig op laerskoolvlak benut, maar dan tydens die hoërskoolgrade begin terugval na die tradisionele onderrigmodel. Nie noodwendig omdat hul wil nie, maar omdat verskeie glo (geglo het) dit is al opsies wat beskikbaar is. En in die proses dan hul tuisonderrigroeping of -visie begin verloor tussen al die gestruktureerde aktiwiteite deur.
Die Diploma se raamwerk is so dat dit die student aan ŉ wye veld van studie- en denkrigtings blootstel. Alhoewel ek aanvanklik skepties hieroor was (veral oor ons oudste wat tans die roete volg redelik seker is van wat hy graag wil gaan studeer) sien ons die waarde van die metodologie in sy denk- en karakterontwikkeling, hoe hy homself binne ŉ rykdom van onderwerpe kan uitdruk en dit krities oordink en die behou van belangstellings. Terselfdertyd kan hy ‘spesialiseer’ in sy gekose vakrigting.
Baie goeie materiaal beskikbaar vir die Amerikaanse hoërskooldiploma
Verder is daar vir die Diploma so ŉ magdom van goeie en inspirerende opvoedkundige materiaal beskikbaar, hetsy in ŉ tradisionele -, klassieke -, Charlotte Mason -, eklektiese -, of eenheidstudie-formaat.
Wat ŉ voorreg om toegang tot soveel kwaliteit bronne te kan hê en te mag gebruik, en kinders daardeur binne hul sterk- en ontwikkelingspunte aan te spoor en verder te laat groei! Die Diploma bied daardie geleentheid.
Hierdie, tesame met verdere redes wat in die vrae hiernaas uitgelig word, was van ons draaipunte na die Diploma.
3. Hoekom doen julle nie die GED nie?
Besluitneming oor die verskillende skoolverlatingsopsies is belangrik vir elke leerder; ons kinders se toekoms is tog op die spel! En ja, dit is nie altyd maklik nie; veral as jou kind nog nie duidelikheid oor sy of haar naskoolse aspirasies het nie.
As ŉ optimiseerder en navorser van geaardheid is ek egter heeltyd op soek na beter maniere van dinge doen en het gehou van wat die Diploma kan bied. Met min inligting in die Suid-Afrikaanse kringe beskikbaar oor die Diploma roete, was dit nodig dat ek die verskillende skoolverlatingsopsies baie deeglik ondersoek.
Ons besluit vir die hoërskoolgrade is dus nie ligtelik geneem nie, en ons het die voor- en nadele van die verskillende Suid-Afrikaans bekende opsies (hetsy GED, CAPS, IEB, IB en Cambridge) deeglik nagevors.
So ja, die GED was ook ŉ moontlikheide – veral op grond van die buigbaarheid en bekostigbaarheid daarvan.
Die leerder se aspirasies is belangrik in die keuse van ’n matriekroete
Die keuse van ŉ skoolverlatingsertifikaat moet egter in ag neem wat die leerder se naskoolse aspirasies is. Ons kinders is meer akademies ingestel en stel in van die meer kompeterende tersiêre studierigtings belang. Ons glo dat die platform en raamwerk wat die Amerikaanse hoërskooldiploma bied, vir ons kinders die beste opsie is.
ŉ Bykomende faktor is dat ons spesifiek Amerikaanse universiteite oorweeg vir verdere studies. Vir Edric, wat ŉ kompeterende atleet is, is ŉ Diploma wat aan die NCAA (National Collegiate Athletic Association) vereistes voldoen, ŉ vereiste vir sportdeelname en geassosieerde borgskappe. En natuurlik word die Diploma wyd aanvaar.
4. Wat het julle teen Cambridge laat besluit?
Sjoe! Weereens nie ŉ enkele rede nie. Die volgende aspekte het deel van ons besluitnemingskriteria gevorm:
Beperktheid van vakkeuses en bronne (in vergelyking met die Diploma opsie), asook die feit dat kwaliteit Diploma materiaal geredeliker ook in Christenformaat beskikbaar is. Weereens is daar niks wat ŉ gesin keer om wyer bronne as die wat deur Cambridge aanbeveel word te gebruik vir hul IGCSE-, AS- en A-vlakke nie, maar dit is nie optimaal nie, reg?
Vroeër vlak van spesialisering in Cambridge. Die Diploma bied ook dié geleentheid, maar verplig ook ŉ breër onderrig (waar dit opsioneel by Cambridge is).
Gestandaardiseerde eksamens is die primêre assesseringsmetode wat in Cambridge (en andere sisteme soos CAPS, IEB en die GED) toegepas word, waar verskeie van die ander assesseringsmetodes vir die Diploma vakke beskikbaar is.
Baie is al gesê en -skryf oor die optimale opvoedkundige model (dink Finland en Korea) en metodologieë. Met die Diploma het jy geleentheid om die beste model, metodologie en materiaal tuis toe te pas. Die stelsel laat jou toe om die beste bronne bymekaar te voeg, dit moedig die leerders aan tot praktiese ervarings en toepassings, kritiese denke, deursettingsvermoë en vele meer. Die klem in die Diploma val op bemeestering, en nie slaag van nog ŉ eksamen nie.
Wat die Diploma verder van Cambridge onderskei, is dat dit jou toelaat om (intensief vanaf graad 11) universiteitsvlakkursusse teen verlaagde koste te loop. Hierdie kursusse tel as deel van die hoërskoolkrediete, maar kan dan ook koste- en tydafslag op universiteitsvlak beteken!
5. SA universiteite aanvaar wel so ŉ Amerikaanse hoërskooldiploma. Moet mens enigiets bykomend doen om universiteitstoelating te kry?
Vir die Diploma moet die studente, net soos met ander internasionale kwalifikasies soos Cambridge en GED, vrystelling by die Universities of South Africa (USAf) verkry.
Alhoewel ons USAf regulasies verskeie tipes van Amerikaanse Diplomas toelaat, is my aanbeveling dat studente ŉ geakkrediteerde Diploma verwerf as jy by ŉ Suid-Afrikaanse universiteit wil studeer (en ja, daar is ŉ magdom van Amerikaanse en selfs plaaslike diensverskaffers waardeur dit gedoen kan word).
Die meeste universiteit vereis deesdae ŉ gestandaardiseerde toelatingseksamen vir heelwat studierigtings. Die vereiste maak sekerlik sin in die lig van die verskeidenheid skoolverlatingsopsies wat beskikbaar is (loer maar net na USAf se webblad).
Inligting rondom die spesifieke vereistes moet by die betrokke universiteit en fakulteit van jou keuse verkry word, en mag die SAT (as Amerikaanse) of NBT (as Suid-Afrikaanse) weergawe behels. Ons was die afgelope week by Tukkies waar die feit weereens bevestig is.
6. Kan mens so ŉ Amerikaanse hoërskooldiploma op jou eie verwerf of doen jy dit deur ŉ sambreelorganisasie?
As ŉ Suid-Afrikaanse vrystelling (deur USAf) deel van jou beplanning is, word een van die volgende benodig:
Om jou Diploma deur ŉ geakkrediteerde instansie (met instansies deur USAf bepaal) te verkry, tesame met ŉ skrywe wat bevestig dat jou Diploma op genoegsame standaard vir toelating by enige Amerikaanse universiteit is. Hierdie opsie kan deur ŉ sambreelorganisasie of ŉ kurrikulumverskaffer uitgeoefen word; of
ŉ Diploma met ten minste 2 vakke geslaag op die Advanced Placement (AP)-vlak met ŉ punt van minstens 3.5 (waar 5 die hoogste is); of
As jy nie die skrywe soos in opsie 1 kan produseer nie, moet jy jou SAT resultate saam met jou Diploma voorlê (die USAf het minimum punt vereistes hiervoor).
Vir Amerikaanse universiteite kan jy die Diploma op jou eie doen, en is die SAT dan ŉ standaard vereiste om jou aansoek te vergesel.
7. Watter soort vakke is beskikbaar? Wat kos dit min of meer?
Legio vakke is beskikbaar! Soms kan die verskeidenheid oorweldigend raak, want daar is soveel keuses: nie net in terme van vakkeuses nie, maar ook wanneer jy met ŉ vak begin en dit voltooi, tot op watter vlak jy dit wil neem, en watter assesseringsmetodologie jy voor instem.
As hulpmiddel, is daar ŉ Diploma raamwerk wat stipuleer watter tipe van vakke as ŉ minimum geneem moet word. Tipies word die volgende benodig: Engels, Wiskunde, Fisiese en Sosiale Wetenskappe, aangevul deur keusevakke. Jou keuse van vakke asook spesifieke materiaal is dan afhanklik van die:
raamwerk van jou diensverskaffer;
jou beoogde opvoedkundigemetodiek en -verlangde uitkomste; en
jou tersiêre planne.
Die koste word veral bepaal of jy akkreditasie gaan verkies of nie
Die koste van die Amerikaanse hoërskooldiploma dek ŉ wye spektrum en hang af van jou diensverskaffer asook gekose bronne. Dit is heeltemal moontlik om ŉ baie goeie kurrikulum daar te stel wat kostegewys beter vergelyk as meeste ander hoërskoolopsies.
As jy vir die nie-geakkrediteerde opsie gaan, en van hulpbronne soos die gratis All-in-One Homeschool gebruik maak, is koste minimaal.
Van die goedkoopste geakkrediteerde opsies begin by $29/maand (en sluit dan alle vakke in); as jy vakke deur van die Amerikaanse Colleges begin loop verhoog dit tipies jou uitgawes.
8. Hoe skryf mens die eksamens?
Dit is belangrik om onderskeid te tref tussen eksamens en assessering. Vakeksamens as ŉ assesseringsmetode is nie ŉ vereiste nie vir die Amerikaanse hoërskooldiploma nie, maar mag wel ŉ vereiste van sekere diensverskaffers of vir sekere vakke wees.
Waar eksamens wel ŉ vereiste is, hang die wyse van eksaminering van jou diensverskaffer en tipe van vakke (hoërskool, AP, CLEP of ‘dual enrollment’) af. Dit kan aanlyn, deur ŉ derde party, of tuis plaasvind.
Hoe dit ook al sy, die vaardigheid om vir ŉ eksamen voor te berei sowel as te gaan skryf, is ŉ belangrike vaardigheid ter voorbereiding van tersiêre studies, en dit is dus goed om dit ook in jou Amerikaanse hoërskooldiploma te inkorporeer.
9. As jy matriek deur ŉ SA kurrikulumverskaffer sou doen, moet jy graad 10, 11 en 12 deur hulle doen. Werk die Amerikaanse hoërskooldiploma op dieselfde manier?
Om aan die Amerikaanse hoërskooldiploma vereistes te voldoen neem tipies drie tot vyf jaar, met die meeste planne op vier jaar. Dit gaan tog oor ŉ hoër vlak van opvoeding, reg? Die tydperk is dus tipies van die hoeveelheid tyd wat jy aan ŉ leerling se hoërskoolopleiding sou spandeer – onafhanklik van jou gekose roete (hetsy Amerikaans (Diploma/GED), Suid-Afrikaans (CAPS/IEB), of die Britse (Cambridge) sisteem).
Op jou vraag of jy by dieselfde diensverskaffer moet bly vir die hele Diploma tydperk, is die antwoord nee. Meeste vereis wel dat jy laaste jaar (of 5-6 vakke) by hul doen om hul gesertifiseerde diploma te kan ontvang. Vir kontinuïteit (veral met vakke soos wiskunde) is dit wel belangrik om nie te veel tussen bronne rond te spring nie.
10. Is iewers bykomende inligting oor die Amerikaanse hoërskooldiploma beskikbaar?
Daar is ŉ magdom van informasie is beskikbaar.
Homeschooling in SA toward an American High School Diploma, ons Facebookbladsy, bevat inligting wat vir Suid-Afrikaanse ouers leiding kan bied. Hierby ingesluit is ŉ 7-bladsy artikel wat die Diploma opsie meer breedvoerig in ons Suid-Afrikaanse konteks beskryf.
Niks keer natuurlik die lesers om self te gaan navors op die internet nie. Die volgende soekterme kan van waarde wees:
‘best online high schools’, wat items soos dié oplewer: https://www.bestcollegereviews.org/top/online-high-schools/
‘homeschooling and accreditation’, bv: https://www.homeschoolacademy.com/blog/importance-homeschool-accreditation/
En dan ook enige Amerikaanse opvoedkundige webblaaie en Facebook groepe.
Let maar net op dat in die groepe, ook maar soos met hierdie onderhoud, feite en opinies verweef is.
Meer inligting oor die ander matriekopsies wat vir SA tuisskolers beskikbaar is, is hier te kry.